Espoon sairaala.
Sairaalan pääsisäänkäynti, jonka vieressä Oona Tikkaojan *Helix* (2017). Taustalla Espoon ja Jorvin sairaalat yhdistävä käytävä.
**Espoon sairaala** on Espoon kaupungin sairaala, joka sijaitsee Karvasmäen kaupunginosassa. Sairaala aloitti toimintansa 7. maaliskuuta 2017.

Sairaala korvasi Puolarmetsän ja Muuralan sairaalat, Jorvin terveyskeskusosastot ja Kauniaisten ja Kirkkonummen terveyskeskussairaalat.

Espoon sairaalan vieressä sen itäpuolella on Helsingin ja Uudenmaan sairaanhoitopiirin (HUS) Jorvin sairaala. Sairaalat ovat tiiviissä yhteistyössä ja HUS on vuokrannut Espoon sairaalasta tiloja käyttöönsä. Espoon ja Jorvin sairaaloiden välillä on katettu kulkuyhteys ja sairaaloiden yhteiset pysäköintitilat ovat Espoon sairaalan yhteydessä. Sairaala-aluetta kutsutaankin Jorvin sairaalakampukseksi.

Sairaalan osastot
-----------------

Espoon sairaalassa on 270 potilaspaikkaa sekä viisi osastoa. Sairaala on erikoistunut ikääntyneiden Espoon, Kauniaisten ja Kirkkonummen asukkaiden hoitoon ja kuntoutukseen. 

### HUS:ille vuokratut tilat

Kun Helsingin ja Uudenmaan sairaanhoitopiirin Kätilöopiston sairaalan synnytystoiminta loppui sairaalarakennuksen sisäilmaongelmien takia lokakuussa 2017, ohjattiin Kätilöopiston synnytykset aluksi Jorvin sairaalaan ja Naistenklinikalle. HUS vuokrasi Espoon sairaalasta käyttöönsä korvaavia tiloja, joihin tehtiin tarvittavat muutostyöt. Synnytykset ja synnyttäneiden vuodeosastot Jorvin sairaalasta siirtyivät Espoon sairaalaan helmikuussa 2018; Jorviin jäi yksi synnyttäneiden vuodeosasto.

Taide
-----

Espoon sairaalassa on panostettu taiteeseen, sairaalassa on useita tilausteoksia ja lisäksi töitä Espoon modernin taiteen museon Emman kokoelmista. Muun muassa sairaalan pääsisäänkäynnin lähellä on Oona Tikkaojan ulkoveistos *Helix* ja sairaalan sisääntuloaulassa Hanna Vihriälän lasiteos *Ketohanhikki*. Sairaalan taidehankinnat valmistuivat vuonna 2017 Sairaalakampuksella on myös varhaisempaa taidetta: Jorvin sairaalan ajorampin vieressä on Auli Korhosen teos *Healing Spirit and Water* (2006) ja Espoon sairaalan ja Keinumäen koulun välisellä nurmialueella on Barbara Tieahon teos *Elon kaaret* (1999).

Lähteet
-------

* Espoon sairaalan kotisivut (Arkistoitu – Internet Archive)
* HUS:in synnytysosasto

### Viitteet

1. ↑  HUS - Espoon sairaala Helsingin ja Uudenmaan sairaanhoitopiiri. Viitattu 5.3.2019.
2. ↑  Uusi Espoon sairaala aloitti toimintansa *Länsiväylä*. Viitattu 5.3.2019.
3. ↑  Mokkila, Maija: HUS luopuu Kätilöopistosta kokonaan – sisäilmaongelmat sulkevat Suomen suurimman synnytyssairaalaan  26.4.2017. Yle. Viitattu 11.3.2019.
4. ↑  Nelskylä, Nela: Kätilöopiston viimeinen vauva syntyy hetkenä minä hyvänsä – Synnytyssairaalan tarina alkoi korruptiosta ja päättyi sisäilmaongelmiin  18.10.2017. Yle. Viitattu 11.3.2019.
5. ↑  Mälsä, Seppo: Kätilöopiston sairaala suljetaan laajojen homevaurioiden takia *Rakennuslehti*.  27.4.2017. Viitattu 11.3.2019.
6. ↑  Nironen, Saija: Uusi sairaala pelastaa HUS:n pinteestä – Osa Kätilöopiston synnytyksistä siirtyy Espooseen *yle.fi*. Viitattu 11.3.2019.
7. ↑  Jorvin synnytystoiminta siirtyy Espoon sairaalaan helmikuun lopussa  18.1.2018. Helsingin ja Uudenmaan sairaanhoitopiiri.  Arkistoitu 7.9.2018. Viitattu 11.3.2019.
8. ↑  Uuden Espoon sairaalan laaja taidekokonaisuus valmistui *Prosenttiperiaate-sivusto*.  15.2.2017.  Arkistoitu 29.8.2017. Viitattu 11.3.2019.
9. ↑  Healing spirit and water Espoon Perinneseura. Viitattu 11.3.2019.
10. ↑  Elon kaaret Espoon Perinneseura. Viitattu 11.3.2019.